Klara Øygarden

Klara Øygarden (født 26. mars 1918 i Mykland i Froland kommune, død 29. oktober 2004 i Froland) var en norsk billedkunstner. Hun arbeidet i hovedsak med oljemalerier, akvarell, kull, gips og rosemaling.

Øygarden hadde bakgrunn fra Erlend Grøstads malerskole, og arbeidet også sammen med arendalsmaler Kåre Tveit i mange år.  I tillegg var hun utdannet rosemaler (1981–1982). I løpet av årene som kunstner, deltok hun på en rekke utstillinger;  både separat- og kollektivutstillinger. Hun deltok blant annet på Sørlandsutstillingen, Ryfylkeutstillingen og Telemarksutstillingen. I 1997 deltok hun på Landsforeningen Norske Maleres utstilling på Flå i Hallingdal og samme år stilte hun ut på Agder Kunstsenter. Hennes arbeider er innkjøpt av Aust-Agder fylkeskommune og flere banker, institusjoner og kommuner.

Klara Øygarden var medlem av Norske billedkunstnere Agder (NBK), Unge Kunstneres Samfund (UKS) og Landsforeningen Norske Malere (LNM).

Referanser 

Norske billedkunstnere
Norske malere
Norske rosemalere
Personer fra Froland kommune
Fødsler i 1918
Dødsfall i 2004